Trivnaðarnevndin vitjar á Almannaverkinum Trivnaðarnevnd løgtingsins vitjaði í gjár á Almannaverkinum, har landsstýriskvinnan í almannamálum Eyðgunn Samuelsen og stjórin í Almannaverkinum Edvard Heen tóku ímóti. Edvard Heen greiddi frá um tær mongu tænasturnar, ið Almannaverkið veitir kring landið. Almannaverkið hevur nógvar ymsar uppgávur–alt frá sosiala ráðgeving og leiðbeining, til stuðulstænastur til fólk við serligum tørvi og útgjald av ymsum veitingum. Talan var um eina sera upplýsandi kunning, har tingfólkini fingu betur innlit í virksemið hjá Almannaverkinum og allar tær uppgávur, sum liggja fyri framman innan vælferðarøkið í Føroyum.